Document ID: /roh_data/filtered/fineweb-2-filterrobots_roh.jsonl.gz/16981

A moda concisa
La gronda part dals gieus e dals programs da computer custan insatge. Per betg dar or raps per quests programs vegnan mintgatant duvradas copias illegalas. Quai è dentant fitg privlus, perquai che copias illegalas da gieus da computer pon cuntegnair malware e virus. En cas da copias illegalas n'èsi plinavant savens betg pussaivel d'installar updates. Quels èn dentant indispensabels per che tes computer saja protegì optimalmain. Quai vala er per generaturs da numers da seria. Quels genereschan in numer da seria falsifitgà, cun il qual ils utilisaders han access – cun la versiun demo d'ina software – a tut las funcziuns disponiblas.
Quests pitschens programs, che paran a l'emprima egliada da far nagins donns, cuntegnan savens malware. Ina simpla regla: Lascha la detta da copias illegalas, er sche ti crais dad esser in scheni d'informatica!
Guarda adina che tia software d'antivirus saja sin il stadi il pli actual. Plinavant duessas ti segirar regularmain tias datas ed arcunar ils backups respectivs sin in girader extern u en la "cloud".
Tips
- Controllescha avant mintga download ch'il purschider saja segir, en spezial sch'i na sa tracta betg dal purschider uffizial da la software.
- Na chargia giu naginas versiuns inuffizialas da programs e nagins "crack codes", pertge ch'igl è tgunsch pussaivel che quels cuntegnan malware.
- Programs gratuits e programs dad open source duessas ti chargiar giu d'in GitHub u giu d'ina plattafurma cumprovada dad open source.
- Actualisescha regularmain tes program d'antivirus.
- Fa regularmain backups. Mo uschia pos ti restabilir svelt las datas da tes computer u da tes telefon mobil en in cas d'urgenza.